അനങ്ങന്മലയുടെ താഴ്വാരത്തെ കുടുംബങ്ങളോട് മാറി താമസിക്കാന് നിര്ദ്ദേശം ഒറ്റപ്പാലം: ജില്ലയില് ഉച്ചയ്ക്ക് ശേഷം മഴ ശക്തമാകുന്ന സാഹചര്യത്തില് മേലൂരില് അനങ്ങന്മലയുടെ താഴെ താമസിക്കുന്ന കുടുംബങ്ങള് മാറി താമസിക്കാന് റവന്യൂ വകുപ്പിന്റെ നിര്ദ്ദേശം. കഴിഞ്ഞ രണ്ട് പ്രളയങ്ങളിലും പ്രദേശത്ത് ഉരുള്പൊട്ടലും മണ്ണിടിച്ചിലും ഉണ്ടായിരുന്നു. അടിയന്തര സഹചര്യത്തില് മേലൂരില് ദുരിതാശ്വാസ ക്യാമ്ബ് പ്രവര്ത്തനം ആരംഭിക്കുമെന്നും അധികൃതര് അറിയിച്ചു. മേലൂര് എല്.പി സ്കൂളിലാണ് ഇതിന് വേണ്ട സജ്ജീകരണങ്ങള് ഒരുക്കിയിട്ടുള്ളത്. മേലൂരിലെ കീഴ്പ്പാടം, ഭരതപ്പാറ കോളനികളില് താമസിക്കുന്ന കുടുംബങ്ങളോടാണ് മാറി താമസിക്കാന് നിര്ദ്ദേശം നല്കിയിട്ടുള്ളത്. ഉരുള്പ്പൊട്ടലുണ്ടായാല് നേരിട്ട് ബാധിക്കുന്ന പ്രദേശങ്ങളാണിവ. കീഴ്പ്പാടം കോളനിയില് 14 കുടുംബങ്ങളും ഭരതപ്പാറയില് 19 കുടുംബങ്ങളുമാണ് ഉള്ളത്. ഭരതപ്പാറ കോളനിയില് നേരിട്ട് ബാധിക്കുന്ന ഏഴ് കുടുംബങ്ങളാണ് ഉള്ളതെങ്കിലും അപകട സാഹചര്യം മുന്നിര്ത്തിയാണ് എല്ലാവരോടും മാറാന് വേണ്ടി പറഞ്ഞിട്ടുള്ളത്. നിലവില് കുടുംബങ്ങളാരും മാറി താമസിച്ച് തുടങ്ങിയിട്ടില്ല. മഴ ശക്തമായി തുടരുന്ന സാഹചര്യത്തില് മാറാമെന്ന നിലപാടിലാണ് കുടുംബങ്ങള്. ഉപജീവനമാര്ഗമായ ആട്, പശു, കോഴി പോലെയുള്ളവയെ വിട്ട് മാറി താമസിക്കാനുള്ള ബുദ്ധിമുട്ടും കുടുംബങ്ങള് വ്യക്തമാക്കുന്നു. 2018 ലാണ് ഭരതപ്പാറ കോളനിയില് ഉരുള്പ്പൊട്ടലുണ്ടായത്. 2019 ആഗസ്റ്റില് മേലൂര് കീഴ്പ്പാടം കോളനിയിലും ഉരുള്പ്പൊട്ടലുണ്ടായി.